VEGA præsenterer **Musikalske manifestationer fra WIINSTON***Den danske R&B og hiphopduo WIINSTON fyrer den 20. maj op under Store VEGA med hæsblæsende energiudladninger.*

De to musikere i WIINSTON udgav sidste år deres andet album *Jellyfish*, der kom blot et halvt år efter den anmelderroste debut, *Midnight Rocket*, som bl.a. indeholdt hittet og P3s Uundgåelige-singlen ”Angelina”.

WIINSTON består af de to barndomsvenner, sanger Daniel Richards og producer Alfred Thomas, der i løbet af 2017 fandt sammen om musikken. De har skabt et billedmalende popunivers båret af stemningsfuld R&B og hiphop. Duoens internationale lyd er akkompagneret af en uhøjtidelig skandinavisk charme, der altid er til stede som et pirrende tvist – et stemningsfuldt udtryk, der har fået både danske og udenlandske tastemakers til at snakke vidt og bredt.

Til deres debutkoncert på SPOT Festival i 2019 kvitterede anmelderne med fem stjerner og ordene: *”… Det er næsten ikke til at tro, at dette var deres debutkoncert – noget, som jeg måtte dobbelttjekke på Google efterfølgende. Men den er skam god nok!”*

De første sange blev til i Thomas´ etværelses lejlighed – et simpelt udgangspunkt, der skaber genlyd i duoens frie tilgang til den kreative proces, hvor instinktet er alfa-omega: *”Vi har ikke nogen egentlig formel på vores musik,”* fortæller duoen om sangskrivningen og fortsætter: *”Vi maler et billede, giver det følelser og stemninger. Vi leger rundt med det, til vi kan lide det. Musik skal komme hurtigt og intuitivt til os.”*

WIINSTON udfordrer både sig selv og sit publikum, når de til foråret ruller tungt ind i musikåret 2021 med en både musikalsk og visuel manifestering på Store VEGA.

**Fakta om koncerten**WIINSTON (DK)  
Torsdag den 20. maj, 2021 kl 20.00  
Store VEGA, Enghavevej 40, 1674 København V  
Billetpris 200 kr. + gebyr  
Billetsalget starter i dag via vega.dk og Ticketmaster.